b'\n_START_ARTICLE_\nBojana Stojanovi\xc4\x87-Pantovi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je kon\xc4\x8dala v Beogradu. Leta 1983 je diplomirala na Oddelku za jugoslovansko literaturo na Filolo\xc5\xa1ki fakulteti v Beogradu. Nadaljevala je z magistrskim \xc5\xa1tudijem v Beogradu in Ljubljani ter leta 1985 magistrirala z delom Poetika Mirana Jarca (COBISS). Po \xc5\xa1tudiju v M\xc3\xbcnchnu kot \xc5\xa1tipendistka DAAD (1990/1991) je leta 1992 uspe\xc5\xa1no zagovarjala doktorsko disertacijo z naslovom Kratka ekspresionisti\xc4\x8dka proza u slovena\xc4\x8dkoj knji\xc5\xbeevnosti. Od leta 1985 je delala kot asistentka na Oddelku za srbsko knji\xc5\xbeevnost z ju\xc5\xbenoslovanskimi knji\xc5\xbeevnostmi, od leta 1993 kot docentka, od 1999 kot izredna profesorica in od leta 2004 kot redna profesorica. Od leta 1995 do 1999 je honorarno predavala slovensko knji\xc5\xbeevnost na Filolo\xc5\xa1ki fakulteti v Beogradu. Zaposlena je na Oddelku za primerjalno knji\xc5\xbeevnost na Filozofski fakulteti v Novem Sadu Univerze v Novem Sadu. Med letoma 2000 in 2001 je bila zaposlena kot honorarna urednica v Zalo\xc5\xbeni\xc5\xa1ki hi\xc5\xa1i Nolit v Beogradu. Je urednica za slovensko knji\xc5\xbeevnost na spletni strani Projekt Rastko . Od leta 1998 in vse do danes je kriti\xc4\x8darka srbske poezije v reviji Politika. Kot gostujo\xc4\x8di profesor je predavala v Ljubljani, Halleu, Hamburgu, Berlinu in Wroclawu._NEWLINE_Njeno podro\xc4\x8dje znanstvenega raziskovanja zajema srbsko in slovensko knji\xc5\xbeevnost 19. in 20. stoletja, ekspresionizem in avantgardo v ju\xc5\xbenoslovanski in evropski knji\xc5\xbeevnosti, primerjalno jugoslavistiko, teorijo \xc5\xbeanra, naratologijo ter knji\xc5\xbeevno kritiko srbske in slovenske poezije. Prevaja iz sloven\xc5\xa1\xc4\x8dine (predvsem dela Ale\xc5\xa1a Debeljaka) in angle\xc5\xa1\xc4\x8dine. Je dobitnica treh nagrad, in sicer: nagrade za delo v letu 2005 (Nagrada Gordana Todorovi\xc4\x87), v letu 2000 je prejela nagrado za najbolj\xc5\xa1o knji\xc5\xbeevno kritiko (Nagrada Milan Bogdanovi\xc4\x87) in nagrado za najbolj\xc5\xa1o knjigo esejev (Nagrada Isidorijana).'